b'\n_START_ARTICLE_\nVera Slutskaja\n_START_PARAGRAPH_\nVera Klimentjevna Slutskaja (ven. \xd0\x92\xd0\xb5\xcc\x81\xd1\x80\xd0\xb0 \xd0\x9a\xd0\xbb\xd0\xb8\xd0\xbc\xd0\xb5\xcc\x81\xd0\xbd\xd1\x82\xd1\x8c\xd0\xb5\xd0\xb2\xd0\xbd\xd0\xb0 \xd0\xa1\xd0\xbb\xd1\x83\xcc\x81\xd1\x86\xd0\xba\xd0\xb0\xd1\x8f; oikealta nimelt\xc3\xa4\xc3\xa4n Berta Bronislavovna, ven. \xd0\x91\xd0\xb5\xcc\x81\xd1\x80\xd1\x82\xd0\xb0 \xd0\x91\xd1\x80\xd0\xbe\xd0\xbd\xd0\xb8\xd1\x81\xd0\xbb\xd0\xb0\xcc\x81\xd0\xb2\xd0\xbe\xd0\xb2\xd0\xbd\xd0\xb0; 17. syyskuuta (J: 5. syyskuuta) 1874 \xe2\x80\x93 12. marraskuuta 1917) oli juutalaissyntyinen ven\xc3\xa4l\xc3\xa4inen vallankumouksellinen._NEWLINE_Ammatiltaan Vera Slutskaja oli hammasl\xc3\xa4\xc3\xa4k\xc3\xa4ri. H\xc3\xa4n liittyi vallankumoukselliseen liikkeeseen vuonna 1898 ja vuodesta 1901 toimi sosiaalidemokraattisen juutalaisj\xc3\xa4rjest\xc3\xb6n Bundin j\xc3\xa4senen\xc3\xa4. Vuonna 1902 h\xc3\xa4n liittyi Ven\xc3\xa4j\xc3\xa4n sosiaalidemokraattiseen ty\xc3\xb6v\xc3\xa4enpuolueeseen ja osallistui sen taisteluj\xc3\xa4rjest\xc3\xb6n j\xc3\xa4senen\xc3\xa4 vuosien 1905\xe2\x80\x931907 vallankumoukseen Minskiss\xc3\xa4 ja Pietarissa. Vuosina 1909\xe2\x80\x931912 Slutskaja asui Saksassa ja Sveitsiss\xc3\xa4. Vuonna 1913 h\xc3\xa4n palasi Pietariin, josta h\xc3\xa4net seuraavana vuonna karkotettiin._NEWLINE_Vuoden 1917 helmikuun vallankumouksen j\xc3\xa4lkeen Slutskaja toimi bol\xc5\xa1evikkipuolueen Pietarin komitean j\xc3\xa4senen\xc3\xa4 ja Hirvisaaren puoluekomitean sihteerin\xc3\xa4. H\xc3\xa4n osallistui puolueen 6. edustajakokouksen ja oli mukana lokakuun vallankumouksessa._NEWLINE_Slutskaja menehtyi ns. Kerenskin ja Krasnovin kapinan kukistamisen yhteydess\xc3\xa4 nykyisen Pu\xc5\xa1kinin kaupungin l\xc3\xa4hell\xc3\xa4. Pavlovskin kaupunki kantoi vuosina 1918\xe2\x80\x931944 h\xc3\xa4nen mukaansa nime\xc3\xa4 Slutsk.'